Nobuko Tsuchiura

Nobuko Yoshino (Hongo, Tokio 1900-1998) japoniar arkitektoa izan zen, Frank Lloyd Wrighten kolaboratzailea, bere herrialdeko arkitektura modernoaren aitzindaria.

 Lehen urteak 
Bere aita, Sakuzō Yoshino, politologo nabarmena zen, eta honen bitartez Kameki Tsuchiura arkitektoa ezagutu zuen eta berarekin ezkondu zen.

Nobuko Tsuchiura bere senarrarekin batera hasi zen lanean, Frank Lloyd Wright arkitektoaren ikastun gisa, Japoniako Hotel Imperiala eraiki zenean, 1921ean. Horren ondoren, Estatu Batuetara abiatu zen arkitekto bihurtzeko asmoz, garai hartan lanbidearen irakaskuntza ez baitzen eskuragarria emakumeentzat bere herrialdean.

Tsuchiura eta bere senarra hiru urtez entrenatu ziren Frank Lloyd Wrighten estudioan. Han, perspektibak sortzen laguntzen zuen, eta Wrighten arte-bildumaz arduratzen zen. Hori dela eta, haren gertukoek “Big Little Knob” goitizena jarri zioten. Gainera, Kalifornian hainbat egoitza eraikitzen parte hartu zuen zementu-blokeak edo “ehun-blokeak” erabiliz, besteak beste, Millard etxea. Horrek eragina izan zuen haren hurrengo diseinuetan.

Estatu Batuetan zehar bidaia luzea egin ondoren, Tokiora itzuli ziren biak.

 Ibilbidea 
1933an, Tsuchiura-tarrak Japoniako lehen arkitekto elkartuen bikote bihurtu ziren, eta beren estudioa ireki zuten. Batez ere bizitegi-arkitektura diseinatu zuten. Gainera, konpetentzia desberdinetan parte hartu zuten eta altzariekin esperimentatu zuten.  

1930eko hamarkadaren erdialderako etxe pribatuen hogei proiektu baino gehiago osatuak zituzten, tartean beren etxeak berak (Gotanda, 1931 eta Meguro, 1935). Denboraldi horretan, Txekoslovakiako Beddvich Feuerstein arkitektoarekin batera lan egin zuten. Taldeak bi lehiaketatan uztartu zituen arkitektura modernoaren ideiak: Saito Kaikan kulturgunean (Sendai, 1929) eta Chikatetsu eraikinean (Tokio, 1929). Azken horrentzat, Nobuko Tsuchiurak plano orokorretatik leihoen diseinuraino egin zuen eta, inoiz eraiki ez bazen ere, “200 Yen” saria irabazi zuten.

Bere lanik nabarmenenean –Tsuchiura etxea Meguron– Wrighten eragina eta nazioarteko estilo modernoarena bolumen zurien, teilatu-hegal sakonen eta leihate handien konposizioan islatu ziren. Etxe barruko erdiko espazioak, altuera bikoitzekoak, bere maisuaren espazio gurutzatuen domeinuari egiten zion erreferentzia.

Nahiz eta eraginak izan, Tsuchiura estudioa pixkanaka bere testuingurura egokitzen joan zen. Horretarako, ehun-blokeen bidezko eraikuntza lehorreko eraikuntza-sistema batekin ordezkatu zuten (zurezko markoetako igeltsuzko panelak), eta zenbait materialekin ere esperimentatu zuten, isolatzaile gisa. Materialaren estandarizazioa eta eraikuntzaren eraginkortasuna hobetzen saiatu ziren, beren herrialdeko klimari eta tokiko garapen ekonomikoari egokituz.

Bere beste proiektu batzuk hauek izan ziren: Yanai edo Tanii etxea,  Haraneko etxea (1930), Owaki etxea,  Etxe luzea (1930), Ginza Tokuda eraikina (Tokio, 1933). Noomiya eraikina (Tokio, 1936-1960). Eraitsia), Gora Hotela, (Hakone, 1938. Ginza Shinepatosu, (Tokio, 1952) eta Asahi etxea (1929) Azken hau berak  bakarrik diseinatu zuen.

1937an, Nobuko Tsuchiurak arkitektura utzi egin zuen bere jarduera nagusi gisa eta “Ladies’ Photo Club” sortu zuen argazkigintzan eta arte abstraktuan aritzeko. Garai hartako ideologiaren arabera, argazkigintza eraikuntza baino egokiagoa zen emakume batentzat. Klubaren bidez, Txinan egon zen bitartean ateratako argazkiak argitaratu zituen, bertan Bigarren Mundu Gerran (1940-1943) egon zenekoak.

Etenaldi horren ondoren, bere estudioak praktika profesionalari ekin zion berriro, eta 1953an arkitekturan graduatutako lehen emakumea kontratatu zuen: Nobuko Ogawa.

Tsuchiuraren ondarearen zati handi bat desagertu egin da, eta haren lan gehienak senarraren izenpean erregistratu dira. Hala ere, Nobuko Ogawa haren ikasleak Big Little Noba argitaratu zuen 2001ean. Student of Frank Lloyd Wright Woman Architect Nobuko Tsuchiura”, non arkitektura modernoa bere herrialdean sartzeko egindako lana eta lankidetza nabarmentzen diren.
 Erreferentziak 

 Ikus, gainera 

 Emakumeak arkitekturan

 Kanpo estekak 

Kategoria:Japoniarrak
Kategoria:Emakume arkitektoak
Kategoria:Japongo arkitektoak